फोबिया होने के बावजूद प्रोस्थेटिक्स लगाकर 15 घंटे शूटिंग करते रहे मनीष पाॅल
Despite having a phobia, Manish Paul continued shooting for 15 hours with prosthetics in Rafuchakkar 15 जून को जियो सिनेमा पर स्ट्रीम होने जा रही मनीष पॉल स्टारर वेब सीरीज ‘रफूचक्कर’ एक ठग की कहानी है। 9 एपिसोड की इस सीरीज का हर एपिसोड 30 मिनट का होगा। मनीष इसमें गांव के लड़के से लेकर रॉयल फैमिली के प्रिंस समेत
15 जून को जियो सिनेमा पर स्ट्रीम होने जा रही मनीष पॉल स्टारर वेब सीरीज ‘रफूचक्कर’ एक ठग की कहानी है। 9 एपिसोड की इस सीरीज का हर एपिसोड 30 मिनट का होगा। मनीष इसमें गांव के लड़के से लेकर रॉयल फैमिली के प्रिंस समेत 5 अलग-अलग किरदारों में नजर आएंगे। इस सीरीज को 5 प्रदेशों में 6 सेट लगाकर और कुल छोटे-बड़े 75 से 80 रियल लोकेशंस पर शूट किया गया है। रीतम श्रीवास्तव निर्देशित इस सीरीज में मनीष पॉल के अलावा इसमें सुशांत सिंह, प्रिया बापट और आकाश परदेसी जैसे कलाकार नजर आएंगे। दैनिक भास्कर ने इस अपकमिंग वेब सीरीज के निर्माता अर्जुन सिंह बरन और कार्तिक डी निशानदार से बात की, जिन्होंने इसकी मेकिंग से जुड़ी कुछ रोचक जानकारियां दीं…
तीन साल पहले लिखी गई थी ‘रफूचक्कर’ की कहानी
‘रफूचक्कर’ की कहानी तीन साल पहले ही लिख ली गई थी। ऑडियंस को इसकी बारीकियां साफ दिखाई दें इसलिए इसे बेहतर बनाने में डेढ़ से दो साल का वक्त और लगा। यह 2003 से लेकर 2021 तक के टाइम पीरियड में रहने वाले एक कॉनमैन की कहानी है। स्टोरी का पहला ड्राफ्ट अर्जुन और मैंने (कार्तिक) मिलकर लिखा था। इसके अलावा हमने छह और राइटर्स की मदद ली।
पांच प्रदेशों में हुई शूटिंग
इस सीरीज को हमने पांच राज्यों में शूट किया है। शूटिंग की शुरुआत उत्तराखंड से हुई। इसके बाद उत्तर प्रदेश, राजस्थान, दिल्ली और फिर मुंबई में हमने शूटिंग की। मनीष पॉल इसमें लीड रोल प्ले कर रहे हैं। वे कई किरदरों में दिखाई देंगे। शुरुआत में वे एक सिंपल कैरेक्टर में होते हैं। जैसे ही इस कैरेक्टर की शूटिंग पूरी हुई वैसे ही मनीष ने 20 किलो वेट पुट ऑन कर लिया। वहीं एक किरदार के लिए उन्होंने 20 किलो वजन कम भी किया। सीरीज का शूटिंग शेड्यूल कुल 60 दिनों का था, लेकिन हमें सीजन वाइज शूट करना था इसलिए इसे शूट करने में 7 महीने लग गए। दरअसल हमें इसमें नैनीताल की ठंड और राजस्थान की गर्मी, दोनों को कवर करना था।
सिक्स पैक बनाने के लिए मनीष से छोड़ा नमक
मनीष काे इसमें पांच किरदार निभाने थे जो उनके लिए बेहद चैलेंजिंग थे। एक किरदार के लिए उन्हें सिक्स पैक एब्स बनाने थे जिसके लिए उन्होंने जिम जाने से छह दिन पहले नमक खाना छोड़ दिया था। शूटिंग की शुरुआत में उन्होंने 20 किलो जो वजन बढ़ाया था वहीं शूट के अंत में उन्होंने इतना ही वजन घटाया। एक बार हम दिल्ली में शूट कर रहे थे। मनीष को पेट पर सिलिकॉन लगाया गया था। गर्मी के चलते उन्हें एलर्जी होने लगी पर जैसे-तैसे उन्होंने आधे घंटे का ब्रेक लेकर शूटिंग कंप्लीट की। कोई दूसरा एक्टर होता तो शूटिंग छोड़कर पहले इलाज करवाता।
मनीष पॉल ही थे हमारी पहली चॉइस 
इस सीरीज को लिखते वक्त लीड कैरेक्टर के लिए मनीष ही हमारी पहली चॉइस थे। उन्होंने अब तक कोई सीरियस रोल प्ले नहीं किया है। खुद उन्हें भी अपनी इमेज को ब्रेक करना था इसलिए हमें पता था कि वो इसके लिए अपना 100 प्रतिशत देंगे। इसके अलावा वे हर तरह के किरदार में फिट भी बैठ रहे थे, इसलिए भी उन्हें कास्ट किया।
मनीष ने दिखाई गजब की डेडिकेशन
अब तक दर्शकों ने मनीष पॉल की कॉमिक टाइमिंग देखी है। इस सीरीज के जरिए वे उनका सीरियस अवतार देखेंगे। अपने सभी किरदारों की बारीकियों को समझने के लिए मनीष ने पांच से छह महीने पहले ही वर्कशाॅप शुरू कर दी थी। बहुत से लोगों को पता नहीं होगा कि मनीष को प्रोस्थेटिक फोबिया है। हमें भी तब पता चला जब हमने पहली बार प्रोस्थेटिक्स का यूज किया। कास्टिंग के समय जब हमने सिलिकॉन से उनके फेस का नाप लेना शुरू किया, तब वे बहुत डर गए। प्रोस्थेटिक्स के लिए मेंटल प्रिपरेशन करने में उन्हें तीन महीने का वक्त लगा। राजस्थान की गर्मी में भी वो चेहरे पर हैवी प्रोस्थेटिक्स लगाकार 15 घंटे शूट करते रहे। कुल मिलाकर मनीष ने अपने किरदार को निभाने के लिए बहुत मेहनत की है।
कोर्टरूम सीन में सुशांत सिंह करेंगे इम्प्रेस
सीरीज में एक्टर सुशांत सिंह ने नेगेटिव रोल प्ले किया है। उनकी साथ पहली रीडिंग के दौरान ही हम समझ गए थे कि सुशांत ने अपना किरदार पकड़ लिया है। वहीं प्रिया बापट यहां लॉयर के रोल में नजर आएंगी। हमने जब कोर्ट का सेटअप किया था तो प्रिया ने राइटर और डायरेक्टर के साथ बैठकर एक्चुअल में स्टडी की थी। उन्होंने लॉ से संबंधित छोटी-छोटी जानकारियां जुटाईं। कोर्ट सीन को प्रिया और सुशांत ने अपने दम पर ही इंट्रेस्टिंग बनाया है।
70 लाख का सेट बारिश में बर्बाद हो गया
शूटिंग के दौरान हमने 70 लाख में एक सेट बनवाया था। 400 जूनियर आर्टिस्ट भी बुलाए थे लेकिन उसी दिन बारिश हो गई। पूरा सेट बर्बाद हो गया। खैर हमने दोबारा सेट खड़ा करके सीन शूट किया। इसी तरह एक बार नोएडा स्थित एक छोटी सी लोकेशन पर ऊपर से शूट कर रहे थे तब हमारे कैमरामैन के हाथ से कैमरा छूट गया। वह नीचे खड़े एक्टर को लगते-लगते बचा। एक्टर तो बच गया पर नुकसान बहुत बड़ा हुआ। सीरीज के लिए हमने कोर्ट रूम, जेल और घर आदि के कुल छह सेट लगाए थे।